Document ID: /roh_data/filtered/fineweb-2-filterrobots_roh.jsonl.gz/70361

En l’emprim gieu da l’otgavelfinal da la Conference League han il FC Basilea e Bratislava giugà pari 2:2. Quai suenter ch’il FCB è stà duas giadas en avantatg.
Gia en la 6avla minuta ha Zeki Amdouni sajettà il 1:0 per Basilea. Curt suenter han ils Slovacs dentant pudì egualisar. Avant la pausa è Basilea ì ina segunda giada en avantatg, tras Andi Zeqiri. En la 70avla minuta ha Slovan Bratislava anc ina giada egualisà al 2:2.
Il gieu da return en la chapitala da la Slovachia è gievgia proxima.